የጃክ ማ ፋውንዴሽን የኮሮና ቫይረስ ለመከላከል ለሶስተኛ ጊዜ ግብዓት መላኩ ተገለጸ
አዲስ አበባ፡- ለሶስተኛ ጊዜ ከጃክ ማ ፋውንዴሽን ለአፍሪካ አገራት የተላከው የኮሮና ቫይረስ መከላከያ ግብአት ኢትዮጵያ ገብቷል፡፡
ትናንት ወደ ኢትዮጵያ የገባው ወደ 61 ሺህ ቶን የሚጠጋ ይህ ቁሳቁስ ለ54 የአፍሪካ ሀገራት የሚከፋፈል እንደሆነ ተነግሯል፡፡ በውስጡም 199 ሺህ 300 ከንክኪ መከላከያ ልብሶች፣ 300 የመተንፈሻ ቬንትሌተሮች፣ 708 የሙቀት መለኪያዎች፣ 28 ሺህ 500 የሕክምና ጓንቶች እና 3 ሺህ 800 የአፍና አፍንጫ መሸፈኛ ጭምብሎች ይገኙበታል፡፡
 ጠቅላይ ሚኒስትር ዶክተር አብይ አህመድ በፌስቡክ ገፃቸው፤ የጃክ ማ ፋውንዴሽን ከአፍሪካ ጎን በአጋርነት በመቆሙ ምስጋናቸውን አቅርበዋል፡፡ 
ጃክ ማ በመጀመሪያው ዙር ለእያንዳንዱ የአፍሪካ አገር ቫይረሱን ለመለየት የሚረዱ 20 ሺህ መመርመሪያዎች፣ 100 ሺህ የፊት ጭምብል፣ የህክምና ባለሙያዎች የሚለብሷቸው አንድ ሺህ መከላከያ ልብሶች በሁለተኛው ዙር ደግሞ 500 የመተንፈሻ መሳሪያዎች (ቬንትሌተር)፣ 200 ሺህ የፊት መሸፈኛዎችና የህክምና ሙሉ ልብሶች፣ አንድ ሚሊዮን ናሙና መውሰጃ ፣ ሁለት ሺህ የሰውነት ሙቀት መለኪያ እና 500 ሺህ ጓንቶች ለአፍሪካ አገራት ልከው መከፋፈላቸው ይታወሳል።
አዲስ ዘመን ሚያዝያ 20/2012በጋዜጣው ሪፖርተ